Nóg ŉ SA’ner vas oor internasionale porno-netwerkArgieffoto ŉ 27-jarige man van Johannesburg is in hegtenis geneem op aanklag van die beweerde besit, vervaardiging en verspreiding van kinderpornografie, het die Suid-Afrikaanse Polisiediens Donderdag gesê. “Lede van die polisie se eenheid teen gesinsgeweld, kindermishandeling en seksuele oortredings het die man Donderdagoggend in hegtenis geneem en dadelik na die Johannesburgse landdroshof geneem,” het Vishnu Naidoo, woordvoerder van die polisie, gesê. Die man is vrygelaat op borgtog van R2 000 en die saak teen hom is tot 16 April uitgestel. “Die man is een van ŉ toenemende aantal persone wat in hegtenis geneem word as deel van die polisie se Operasie Cloud 9, ŉ voortslepende operasie wat spesifiek op die been gebring is om aanlyn seksuele uitbuiting van kinders te ondersoek,” het Naidoo gesê. Die verdagte se beweerde kinderpornografieaktiwiteit het aan die lig gekom nadat ŉ verdagte twee jaar gelede in Antwerpen, België, in hegtenis geneem is. Naidoo het gesê die man was glo deel van ŉ groter kring van 219 individue wêreldwyd wat kindermishandelingsfoto’s deel. “Nadat beamptes van die eenheid inligting ontvang het van hul Belgiese eweknieë, het die span se ondersoek hul uiteindelik gelei tot ŉ adres in Meredale in Johannesburg waar die man vanoggend in hegtenis geneem is,” het hy bygevoeg. Beamptes het beslag gelê op twee skootrekenaars, drie selfone en twee eksterne hardeskywe. Die polisie hoop dat foto’s op die toestelle hulle sal help om slagoffers te identifiseer. Lees alle vorige berigte oor Operasie Cloud 9 op Maroela Media.